  Анжелика Тихонова корреспондент 2019-тӥ арын 20-тӥ оштолэзе фельдшер-акушер пунктъёсын ас мылкыдъя юрттэт сётонъя «#ДоброВСело» огъяросси ӵектос ужзэ мытоз. Отчы Удмуртиысь эмчи-волонтёръёс но пыриськозы. Со сярысь эмчи-волонтёръёслэн огъяросси мер движенизылэн элькун ёзэтэз «ВКонтакте» мерлыко вотэсысь огиназ ивортэ. Удмуритысь волонтёръёс Вотка, Дэри, Пичи Пурга, Сарапул, Якшур-Бӧдья ёросъёсысь 20 пала фельдшер-акушер пунктъёсы вуылозы. Нырысетӥзэ 20-тӥ оштолэзе Вотка ёросысь Болгурыысь ФАП-е потозы.  Эмчиос диспансеризацилэн кулэлыкез сярысь вералозы, нырысетӥ юрттэт сётыны дышетозы, паласькись висёнъёсты алонъя но шонер сиськонъя лекциос лыдӟозы. Озьы ик интыысь аскивалтон ёзъёсын, эмчиосын, калыкен кусып юнматозы, тодон-валан басьтозы. Со зэмзэ но кулэяськись муртъёслы азьланяз но юрттыны луонлык сётоз. Кылем арын Удмуртиысь эмчи-волонтёръёс 16 фельдшер-акушер пунктъёсы вуылӥзы.  Ас мылкыдъя юрттэт сётӥсьёслэн аразы кылдытэм ӵектос туэ кыкетӥзэ ортчоз но эшшо паськытгес луоз. Эм удысысь ӧнерчиос но волонтёръёс Россиысь 1 сюрс 300 фельдшер-акушер пунктъёсы вуылозы. Со кылем арынлэсь куиньмослы тросгес. Тужгес кыдёкын интыяськем ёросъёсын улӥсьёс нош ик шоркаръёсысь эмчиослэсь визь-кенеш басьтыны,  тазалыксэс туала тӥрлыкен чакланы быгатозы Со сяна, фельдшер-акушер пунктъёслэсь юртъёссэс тупатъялозы но котырзэс чебертозы. «#ДоброВСело» огъяросси ӵектос бер сӥзьылозь ужалоз но 2019-тӥ арын 31-тӥ коньывуонэ йылпумъяськоз.  Тегъёс: Удмуртия Тазалык гурт тазалыкезутён эмчиос волонтёръёс  